Limpopo-sakeman vas vir nóg ŉ moordRameez en Fatima Patel. Foto: Facebook ŉ Sakeman van Limpopo wat teregstaan vir die moord op sy vrou in 2015, is Vrydag weer in hegtenis geneem nadat hy glo met sy ma se onlangse moord verbind is. Rameez Patel (30), die sakeman wat daarvan beskuldig word dat hy sy vrou, Fatima (28), vermoor het, moet Maandag in die Polokwane-landdroshof verskyn op nog ŉ aanklag van moord. Lt.kol. Moatshe Ngoepe het gesê die Westenburg-polisie het ná ŉ intensiewe ondersoek ŉ deurbraak in die onlangse moord op sy ma, Mahejeen Banu Patel (51), gemaak en die “verdagte” daarmee verbind. Mahejeen en haar huishulp was omstreeks 19:00 in haar huis in Nirvana in Polokwane (Pietersburg) toe ŉ gewapende verdagte op hulle losgebrand het. Mahejeen is gewond en na ŉ hospitaal gehaas waar sy ŉ paar uur later gesterf het. Haar huishulp is ongedeerd. Niks is uit Mahejeen se huis gesteel nie. Maroela Media het vroeër berig Fatima is op 10 April 2015 in die egpaar se huis in Nirvana verwurg en doodgeskiet. Rameez, wat borgtog toegestaan is, ontken dat hy enige aandeel in sy vrou se moord gehad het en beweer sy is tydens ŉ huisbraak vermoor. Die saak sou binnekort in die hooggeregshof in Polokwane hervat word. Rameez se pa, Feroz Patel (54), is in Augustus 2016 in die Ladine-nywerheidsgebied in Polokwane in raaiselagtige omstandighede in sy motor doodgeskiet. Die polisie het destyds gesê Feroz is deur vier mans in ŉ grys Volkswagen agtervolg waarna ŉ jaagtog ontstaan het. Feroz het beheer oor sy motor verloor en teen ŉ heining gebots. Die verdagtes het uit hul motor gespring en hom doodgeskiet voordat hulle ŉ sak uit sy kattebak gehaal en verdwyn het. Die polisie sal ondersoek instel of Rameez moontlik met dié voorval verbind kan word. Lees alle vorige berigte oor Rameez Patel op Maroela Media.